ประกาศคณะกรรมการกํากับหลักทรัพย์และตลาดหลักทรัพย์

ที่ กน. 22/2545

เรื่อง   หลักเกณฑ์ เงื่อนไข และวิธีการจัดการเงินร่วมลงทุน

 

  
 

                    อาศัยอํานาจตามความในมาตรา 14 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ประกอบกับข้อ 6 แห่งกฎกระทรวงว่าด้วยการอนุญาตประกอบธุรกิจหลักทรัพย์ประเภทการจัดการเงินร่วมลงทุน พ.ศ. 2545   คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ในประกาศนี้

                    “บริษัทจัดการเงินร่วมลงทุน” หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการเงินร่วมลงทุน

                    “นิติบุคคลร่วมลงทุน” หมายความว่า  บริษัทที่จัดตั้งขึ้นตามกฎหมายไทย โดยมีวัตถุประสงค์หลักเพื่อการประกอบธุรกิจเงินร่วมลงทุน

                    “กิจการ” หมายความว่า  วิสาหกิจขนาดกลางหรือวิสาหกิจขนาดย่อมที่มีมูลค่าสินทรัพย์ถาวรซึ่งไม่รวมที่ดินไม่เกินสองร้อยล้านบาท และมีการจ้างแรงงานไม่เกินสองร้อยคน   

                    “สํานักงาน” หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ให้บริษัทจัดการเงินร่วมลงทุนจัดทํารายงานดังต่อไปนี้ ตามแบบที่สํานักงานประกาศกําหนด และจัดส่งให้สํานักงานภายในสิบห้าวันนับแต่วันสิ้นไตรมาส

                    (1)รายงานการถือหุ้นของนิติบุคคลร่วมลงทุนในกิจการภายใต้การบริหารของบริษัทจัดการเงินร่วมลงทุน

                    (2)รายงานการเพิ่มหรือลดเงินทุน และการลงทุนของนิติบุคคลร่วมลงทุน

                    (3)รายงานการรับรองมูลค่าสินทรัพย์ถาวรและการจ้างแรงงานของกิจการที่นิติบุคคลร่วมลงทุนได้ลงทุน


ข้อ ๓ ให้บริษัทจัดการเงินร่วมลงทุนดําเนินการให้นิติบุคคลร่วมลงทุนจัดส่งงบการเงินของนิติบุคคลร่วมลงทุนต่อสํานักงานภายในกําหนดเวลาดังต่อไปนี้  

                    (1)  งบการเงินสําหรับงวดการบัญชีในรอบระยะเวลาหกเดือนภายในสองเดือนนับแต่วันสิ้นงวด

                    (2) งบการเงินสําหรับงวดการบัญชีประจําปีที่ผู้สอบบัญชีตรวจสอบและแสดงความเห็นแล้วภายในสี่เดือนนับแต่วันสิ้นปีบัญชี


ข้อ ๔ บริษัทจัดการเงินร่วมลงทุนจะลงทุนในหรือมีไว้ซึ่งหุ้นของกิจการใดเพื่อนิติบุคคลร่วมลงทุนหนึ่ง ๆ เกินหนึ่งในสามของจํานวนหุ้นที่จําหน่ายได้แล้วทั้งหมดของกิจการมิได้ หากนิติบุคคลร่วมลงทุนดังกล่าวมีบุคคลใดบุคคลหนึ่งถือหุ้นเกินหนึ่งในสามของจํานวนหุ้นที่จําหน่ายได้แล้วทั้งหมดของนิติบุคคลร่วมลงทุน และในขณะเดียวกันถือหุ้นในกิจการเกินหนึ่งในสามของจํานวนหุ้นที่จําหน่ายได้แล้วทั้งหมดของกิจการนั้น   

                    ในกรณีที่ปรากฏในภายหลังว่ามีการถือหุ้นโดยบุคคลใด ๆ อันเป็นการฝ่าฝืนวรรคหนึ่ง  บริษัทจัดการเงินร่วมลงทุนต้องดําเนินการแก้ไขให้ถูกต้องภายในหกสิบวันนับแต่วันที่มีการถือหุ้นเกินอัตราส่วนดังกล่าว

                    การนับจํานวนหุ้นที่บุคคลใดถือในนิติบุคคลร่วมลงทุนหรือในกิจการตามวรรคหนึ่งให้นับรวมจํานวนหุ้นของบุคคลที่เกี่ยวข้องตามที่สํานักงานประกาศกําหนดด้วย             


ข้อ ๕ ในกรณีที่บริษัทจัดการเงินร่วมลงทุนไม่สามารถปฏิบัติให้เป็นไปตาม หลักเกณฑ์และภายในระยะเวลาที่กําหนดตามข้อ 4  ให้การขึ้นทะเบียนนิติบุคคลร่วมลงทุนสิ้นสุดลง และให้บริษัทจัดการเงินร่วมลงทุนแจ้งต่อสํานักงานภายในสิบห้าวันนับแต่วันที่ครบระยะเวลาที่กําหนดตามข้อ 4


ข้อ ๖ ให้บริษัทจัดการเงินร่วมลงทุนแจ้งการเลิกนิติบุคคลร่วมลงทุนต่อสํานักงานภายในสิบห้าวันนับแต่วันที่จดทะเบียนเลิกนิติบุคคลร่วมลงทุนกับกระทรวงพาณิชย์


ข้อ ๗ ประกาศนี้ให้ใช้บังคับตั้งแต่วันที่ 16  เมษายน  พ.ศ. 2545 เป็นต้นไป


ผู้มีอํานาจลงนาม - ประกาศ  ณ   วันที่  28 มีนาคม  พ.ศ. 2545

 

                                                         (นายสมคิด  จาตุศรีพิทักษ์)

                                                      รัฐมนตรีว่าการกระทรวงการคลัง

                               ประธานกรรมการ คณะกรรรมการกํากับหลักทรัพย์และตลาดหลักทรัพย์